CELEX: 52019PC0309
Language: el
Date: 2019-07-02
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/805/ΕΕ του Συμβουλίου με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.7.2019
            COM(2019) 309 final
            2019/0146(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/805/ΕΕ του Συμβουλίου με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 14 Ιανουαρίου 2019, η Πολωνία ζήτησε παράταση της παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας ΦΠΑ ώστε να συνεχίσει: α) να περιορίζει στο 50 % το δικαίωμα έκπτωσης του ΦΠΑ εισροών για δαπάνες που αφορούν ορισμένα μηχανοκίνητα οχήματα και β) να απαλλάσσει από τον ΦΠΑ τη χρήση, από υποκείμενους στον φόρο, μηχανοκίνητων οχημάτων που καλύπτονται από την παρέκκλιση για ίδιους σκοπούς ή για οποιονδήποτε σκοπό εκτός από επιχειρηματικές δραστηριότητες. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 15ης Απριλίου 2019, σχετικά με το αίτημα της Πολωνίας. Με επιστολή της 16ης Απριλίου 2019, η Επιτροπή γνωστοποίησε στην Πολωνία ότι διέθετε όλες τις πληροφορίες που έκρινε αναγκαίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το άρθρο 168 της οδηγίας ΦΠΑ προβλέπει ότι ο υποκείμενος στον φόρο έχει το δικαίωμα έκπτωσης του ΦΠΑ ο οποίος επιβάλλεται σε αγορές αγαθών ή υπηρεσιών που χρησιμοποιούνται για τους σκοπούς φορολογούμενων πράξεων στο κράτος μέλος όπου πραγματοποιούνται οι πράξεις αυτές. Στο άρθρο 26 παράγραφος 1 στοιχείο α) της ίδιας οδηγίας ορίζεται ότι η χρησιμοποίηση αγαθού, το οποίο ανήκει στην επιχείρηση, για ίδιους σκοπούς εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ.
               
               
                  Στην περίπτωση επιβατικών αυτοκινήτων που αποτελούν μέρος των περιουσιακών στοιχείων μιας επιχείρησης, η εφαρμογή των ανωτέρω διατάξεων συναντά ορισμένες πρακτικές δυσκολίες, ειδικότερα επειδή δεν είναι εύκολη η διάκριση μεταξύ ιδιωτικής και επαγγελματικής χρήσης μηχανοκίνητου οχήματος. Επιπλέον, σε περιπτώσεις που τηρούνται λογιστικά στοιχεία σχετικά με τη χρήση των εν λόγω αυτοκινήτων, τα στοιχεία αυτά συνιστούν πρόσθετη επιβάρυνση τόσο για τις επιχειρήσεις όσο και για τις διοικήσεις όσον αφορά την τήρηση και τον έλεγχό τους. Οι δυσκολίες αυτές ενδεχομένως αυξάνουν τον κίνδυνο να σημειωθούν απόπειρες κατάχρησης ή απάτης στον τομέα του ΦΠΑ.
               
               
                  Επί του παρόντος, επιτρέπεται στην Πολωνία να παρεκκλίνει από το άρθρο 168 της οδηγίας ΦΠΑ περιορίζοντας σε 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή τη χρηματοδοτική μίσθωση μηχανοκίνητων οχημάτων, καθώς και του ΦΠΑ που επιβαρύνει τις δαπάνες οι οποίες αφορούν τα οχήματα αυτά, εφόσον δεν χρησιμοποιούνται αποκλειστικά για επιχειρηματικούς σκοπούς. Η παρέκκλιση δεν καλύπτει τα μηχανοκίνητα οχήματα συνολικού μέγιστου βάρους άνω των 3,5 τόνων ούτε τα μηχανοκίνητα οχήματα άνω των εννέα θέσεων, συμπεριλαμβανομένης της θέσης του οδηγού. Ομοίως, δεν καλύπτει τις δαπάνες που αφορούν αποκλειστικά την επιχείρηση του υποκείμενου στον φόρο.
               
               
                  Επιπλέον, επιτρέπεται στην Πολωνία να παρεκκλίνει από το άρθρο 26 παράγραφος 1 στοιχείο α) της οδηγίας ΦΠΑ, απαλλάσσοντας από τον ΦΠΑ την ιδιωτική χρήση οχημάτων που καλύπτονται από την ανωτέρω παρέκκλιση από τον υποκείμενο στον φόρο ή το προσωπικό του. Ιδιωτική χρήση θεωρείται οποιαδήποτε χρήση για σκοπούς άλλους εκτός από επιχειρηματικές δραστηριότητες. 
               
               
                  Η έγκριση των ανωτέρω μέτρων παρέκκλισης χορηγήθηκε αρχικά
                     2
                   από το Συμβούλιο με την εκτελεστική απόφαση 2013/805/ΕΕ, της 17ης Δεκεμβρίου 2013
                     3
                  , για την περίοδο από 1ης Ιανουαρίου 2014 έως τις 31 Δεκεμβρίου 2016. Στη συνέχεια, η Πολωνία ενσωμάτωσε τα εγκεκριμένα μέτρα στην εθνική νομοθεσία για τον ΦΠΑ, με ισχύ από την 1η Απριλίου 2014
                     4
                  . 
               
               
                  Το 2016, η Πολωνία ζήτησε παράταση της περιόδου εφαρμογής των εν λόγω μέτρων. Το Συμβούλιο ενέκρινε την εν λόγω παράταση έως τις 31 Δεκεμβρίου 2019 με την εκτελεστική απόφαση (ΕΕ) 2016/1837, της 11ης Οκτωβρίου 2016
                     5
                  . 
               
               
                  Το παρόν αίτημα της Πολωνίας για περαιτέρω παράταση της παρέκκλισης έως τις 31 Δεκεμβρίου 2022 βασίζεται στην ίδια αιτιολόγηση με εκείνη που παρατέθηκε στα προηγούμενα αιτήματα. Το αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης, όπως απαιτείται από το άρθρο 3 παράγραφος 2 της απόφασης 2013/805/ΕΕ.
               
               
                  Η Πολωνία υποστηρίζει ότι το τρέχον ποσοστό του 50 % είναι δικαιολογημένο και πρέπει να συνεχίσει να εφαρμόζεται, διότι έχει συμβάλει στην απλούστευση της διαδικασίας είσπραξης του ΦΠΑ και έχει παρεμποδίσει τη φοροδιαφυγή. Σύμφωνα με τα στοιχεία που υπέβαλε η Πολωνία, οι μικρές επιχειρήσεις με μικρό κύκλο εργασιών (πολύ μικρές επιχειρήσεις) και λίγους εργαζόμενους κυριαρχούν στην πολωνική οικονομία. Οι επιχειρήσεις αυτές είναι είτε ατομικές είτε οικογενειακές. Κατά την περίοδο 2014-2017, αποτελούσαν σχεδόν το 96 % του συνολικού αριθμού των επιχειρήσεων στη χώρα. Η Πολωνία υποστηρίζει ότι είναι δύσκολο να διευκρινιστούν τα όρια μεταξύ ιδιωτικής και επιχειρηματικής χρήσης των εταιρικών οχημάτων που ανήκουν σε αυτές τις πολύ μικρές επιχειρήσεις. Το ίδιο ισχύει και για τις μεγάλες εταιρείες, οι οποίες συχνά διαθέτουν τα οχήματά τους για αποκλειστική χρήση από τους εργαζόμενούς τους ως μη χρηματική παροχή σε είδος. Είναι αλήθεια ότι η διάκριση μεταξύ ιδιωτικής και επιχειρηματικής χρήσης των εταιρικών οχημάτων συνεπάγεται επαχθές και δυσανάλογο κόστος τήρησης των κατάλληλων λογιστικών στοιχείων σε σύγκριση με τα δυνητικά οφέλη, ιδίως όσον αφορά τις ατομικές και τις πολύ μικρές επιχειρήσεις. Η διάκριση αυτή θα μπορούσε επίσης να οδηγήσει σε νομικές διαφορές μεταξύ των φορολογικών αρχών και των υποκείμενων στον φόρο, με αποτέλεσμα πρόσθετο κόστος.
               
               
                  Αναφέρεται ότι ο καθορισμός του συντελεστή στο ποσοστό 50 % αντανακλά επαρκώς την πραγματική επιχειρηματική χρήση των εν λόγω οχημάτων. Πράγματι, όπως ισχυρίζεται η Πολωνία, η εφαρμογή υψηλότερου ή χαμηλότερου συντελεστή θα οδηγούσε σε υπερβολικά μεγάλες αποκλίσεις μεταξύ του καθορισμένου ποσοστού και της πραγματικής χρήσης των οχημάτων για επιχειρηματικές δραστηριότητες και για ιδιωτικούς σκοπούς. Ο συντελεστής αυτός είναι παρόμοιος με το ποσοστό που χρησιμοποιείται σε άλλα κράτη μέλη. 
               
               
                  Κατά τα φαινόμενα, οι υποκείμενοι στον φόρο έχουν εκφέρει ως επί το πλείστον θετική γνώμη τόσο για τις προϋποθέσεις της έκπτωσης όσο και για το καθορισμένο ποσοστό του συντελεστή. Τα μέτρα που εγκρίθηκαν με την απόφαση 2013/805/ΕΕ θεωρούνται ικανοποιητικός συμβιβασμός μεταξύ των θεσπισθέντων κανόνων και της ακριβής, χρονοβόρας και σε μεγάλο βαθμό αναποτελεσματικής τήρησης λογιστικών στοιχείων που αποβλέπει στο να επιβεβαιώνεται ότι ένα συγκεκριμένο όχημα έχει πράγματι χρησιμοποιηθεί για επιχειρηματικές δραστηριότητες. 
               
               
                  Τα μέτρα παρέκκλισης δεν αναμένεται να επηρεάσουν σημαντικά το συνολικό ποσό των φορολογικών εσόδων της Πολωνίας που εισπράττονται στο στάδιο της τελικής κατανάλωσης. Ομοίως, δεν αναμένεται να επηρεάσουν αρνητικά τους ιδίους πόρους της Ένωσης που προέρχονται από τον ΦΠΑ. 
               
               
                  Με βάση τα ανωτέρω, και δεδομένου ότι το νομικό πλαίσιο της ΕΕ και η πραγματική κατάσταση παραμένουν αμετάβλητα, η ζητούμενη παράταση των μέτρων παρέκκλισης έως τις 31 Δεκεμβρίου 2022 φαίνεται δικαιολογημένη. Ως εκ τούτου, προτείνεται να γίνει δεκτό το αίτημα. Σε περίπτωση που η Πολωνία επιθυμεί να ζητήσει περαιτέρω παράταση και πέραν του 2022, πρέπει να υποβάλει έως την 1η Απριλίου 2022 αίτημα για παράταση, συνοδευόμενο από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη.
               
            
         
         
            
               
                  Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν δυνάμει της εθνικής τους νομοθεσίας την 1η Ιανουαρίου 1979. Σε αυτή τη βάση, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα εταιρικά μηχανοκίνητα οχήματα.
               
               
                  Έχουν αποτύχει οι προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που ενδέχεται να υπόκεινται σε περιορισμό του δικαιώματος έκπτωσης
                     6
                  . Έως ότου εναρμονιστούν αυτοί οι κανόνες σε επίπεδο ΕΕ, παρεκκλίσεις όπως η παρούσα θεωρούνται κατάλληλες.
               
               
                  Συνεπώς, τα προτεινόμενα μέτρα είναι σύμφωνα με τις διατάξεις της οδηγίας ΦΠΑ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η μόνη δυνατή νομική βάση είναι το άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά έγκριση που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου και την παρεμπόδιση ορισμένων μορφών φοροδιαφυγής ή φοροαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο, και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός κατά 50 % θα συμβάλει στην απλούστευση της διαδικασίας είσπραξης του ΦΠΑ και θα παρεμποδίσει τη φοροδιαφυγή, μεταξύ άλλων, μέσω της τήρησης ανακριβών λογιστικών στοιχείων.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται η εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα της Πολωνίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση επιπτώσεων
            
         
         
            
               
                  Η πρόταση αποσκοπεί στην απλούστευση της διαδικασίας είσπραξης του ΦΠΑ και στην αποτροπή της φοροδιαφυγής στον τομέα του ΦΠΑ. Ως εκ τούτου, έχει δυνητικά θετικές επιπτώσεις τόσο για τις επιχειρήσεις όσο και για τις διοικήσεις. Η Πολωνία έχει αναγνωρίσει ότι τα μέτρα παρέκκλισης αποτελούν την πλέον κατάλληλη λύση και είναι συγκρίσιμα με άλλες προηγούμενες και υφιστάμενες παρεκκλίσεις που έχουν χορηγηθεί σε άλλα κράτη μέλη.
               
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν θα έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πρόταση περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2022.
               
               
                  Σε περίπτωση που η Πολωνία εξετάσει το ενδεχόμενο περαιτέρω παράτασης των μέτρων παρέκκλισης και πέραν του 2022, θα πρέπει να υποβάλει στην Επιτροπή, το αργότερο έως την 1η Απριλίου 2022, αίτηση παράτασης η οποία θα συνοδεύεται από έκθεση που θα περιλαμβάνει επανεξέταση του ποσοστού του περιορισμού. 
               
            
            
               2019/0146 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/805/ΕΕ του Συμβουλίου με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  7
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται για αγαθά που του παραδίδονται και υπηρεσίες που του παρέχονται και χρησιμοποιούνται για τις ανάγκες των φορολογούμενων πράξεών του. Με το άρθρο 26 παράγραφος 1 στοιχείο α) της εν λόγω οδηγίας εξομοιώνεται με παροχή υπηρεσιών εξ επαχθούς αιτίας η χρησιμοποίηση περιουσιακών στοιχείων της επιχείρησης για τις ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του.
            
            
               (2)Με την εκτελεστική απόφαση 2013/805/ΕΕ του Συμβουλίου
                  8
               , επιτρέπεται στην Πολωνία να περιορίσει το δικαίωμα έκπτωσης του ΦΠΑ, δυνάμει του άρθρου 168 της οδηγίας 2006/112/ΕΚ, σε 50 % στην περίπτωση του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση ορισμένων οδικών μηχανοκίνητων οχημάτων, καθώς και του ΦΠΑ που επιβαρύνει τις δαπάνες που αφορούν τα οχήματα αυτά, εφόσον το εν λόγω όχημα δεν χρησιμοποιείται αποκλειστικά για επαγγελματικούς σκοπούς. Για οχήματα για τα οποία εφαρμόζεται ο εν λόγω περιορισμός του 50 %, επιτρέπεται επίσης στην Πολωνία να απαλλάσσει τους υποκείμενους στον φόρο από την υποχρέωση να εξομοιώνουν τη μη επιχειρηματική χρήση των εν λόγω οχημάτων με παροχή υπηρεσιών σύμφωνα με το άρθρο 26 παράγραφος 1 στοιχείο α) της εν λόγω οδηγίας. 
            
         
         
            
               (3)Με την εκτελεστική απόφαση (ΕΕ) 2016/1837 του Συμβουλίου
                  9
               , η ημερομηνία λήξης ισχύος της εκτελεστικής απόφασης 2013/805/ΕΕ παρατάθηκε έως τις 31 Δεκεμβρίου 2019.
            
            
               (4)Με επιστολή που πρωτοκολλήθηκε στην Επιτροπή στις 14 Ιανουαρίου 2019, η Πολωνία ζήτησε την άδεια να συνεχίσει να εφαρμόζει τα μέτρα παρέκκλισης που εγκρίθηκαν με την εκτελεστική απόφαση 2013/805/ΕΕ («τα μέτρα παρέκκλισης») για μια περαιτέρω περίοδο έως τις 31 Δεκεμβρίου 2022.
            
            
               (5)Με επιστολή της 15ης Απριλίου 2019, η Επιτροπή ενημέρωσε τα άλλα κράτη μέλη, σύμφωνα με το άρθρο 395 παράγραφος 2 της οδηγίας 2006/112/ΕΚ, σχετικά με το αίτημα της Πολωνίας. Με επιστολή της 16ης Απριλίου 2019, η Επιτροπή γνωστοποίησε στην Πολωνία ότι διέθετε όλες τις αναγκαίες πληροφορίες για την εξέταση του αιτήματος. 
            
            
               (6)Παράλληλα με το αίτημα, η Πολωνία υπέβαλε στην Επιτροπή έκθεση, σύμφωνα με το άρθρο 3 παράγραφος 2 της εκτελεστικής απόφασης 2013/805/ΕΕ, περιλαμβανομένης της επανεξέτασης του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ. Με βάση τις διαθέσιμες επί του παρόντος πληροφορίες, η Πολωνία υποστηρίζει ότι εξακολουθεί να δικαιολογείται ο συντελεστής 50 %. Υποστηρίζει επίσης ότι η παρέκκλιση από την απαίτηση που προβλέπεται στο άρθρο 26 παράγραφος 1 στοιχείο α) της οδηγίας 2006/112/ΕΚ, που εγκρίθηκε με την εκτελεστική απόφαση 2013/805/ΕΕ, εξακολουθεί να είναι αναγκαία για την αποφυγή της διπλής φορολόγησης. Τα εν λόγω μέτρα παρέκκλισης δικαιολογούνται από την ανάγκη απλούστευσης της διαδικασίας είσπραξης του ΦΠΑ και αποτροπής της φοροδιαφυγής που προκύπτει από την τήρηση ανακριβών λογιστικών στοιχείων και από ψευδείς φορολογικές δηλώσεις.
            
            
               (7)Η παράταση των μέτρων παρέκκλισης θα πρέπει να περιορίζεται στον αναγκαίο χρόνο για την αξιολόγηση της αποτελεσματικότητας των μέτρων παρέκκλισης και της καταλληλότητας του ποσοστού. Συνεπώς, θα πρέπει να επιτραπεί στην Πολωνία να συνεχίσει να εφαρμόζει τα μέτρα παρέκκλισης έως τις 31 Δεκεμβρίου 2022.
            
            
               (8)Θα πρέπει να οριστεί προθεσμία για την υποβολή αιτήματος τυχόν περαιτέρω παράτασης των μέτρων παρέκκλισης πέραν και του 2022. Θα πρέπει επίσης να απαιτηθεί από την Πολωνία να υποβάλει έκθεση παράλληλα με τυχόν αίτημα παράτασης, περιλαμβανομένης επανεξέτασης του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ.
            
            
               (9)Τα μέτρα παρέκκλισης θα έχουν αμελητέα επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχουν αρνητικές συνέπειες στους ιδίους πόρους της Ένωσης που προέρχονται από τον ΦΠΑ.
            
            
               (10)Συνεπώς, η εκτελεστική απόφαση 2013/805/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το άρθρο 3 της εκτελεστικής απόφασης 2013/805/ΕΕ αντικαθίσταται από το ακόλουθο κείμενο:
            
            
               «Άρθρο 3
            
            
               Η ισχύς της παρούσας απόφασης λήγει στις 31 Δεκεμβρίου 2022.
            
            
               Τυχόν αίτημα για την έγκριση παράτασης των μέτρων παρέκκλισης που εγκρίνονται με την παρούσα απόφαση υποβάλλεται στην Επιτροπή έως την 1η Απριλίου 2022. Το αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.».
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Πολωνίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Παρόμοια έγκριση ίσχυε έως τις 31 Δεκεμβρίου 2013, βάσει της εκτελεστικής απόφασης του Συμβουλίου, της 27ης Σεπτεμβρίου 2010 (ΕΕ L 256 της 30.9.2010, σ. 24).
               
               
                  
                     (3)
                  
                        ΕΕ L 353 της 28.12.2013, σ. 51.
               
               
                  
                     (4)
                  
                        Η Πολωνία αναφέρει ότι η ενσωμάτωση έγινε με τον νόμο της 7ης Φεβρουαρίου 2014 για την τροποποίηση του νόμου περί ΦΠΑ της 11ης Μαρτίου 2004 [Επίσημη Εφημερίδα (Dziennik Ustaw) 2011, αριθ. 177, στοιχείο 1054, όπως τροποποιήθηκε] και ορισμένων άλλων νόμων (Επίσημη Εφημερίδα 2014, στοιχείο 312).
               
               
                  
                     (5)
                  
                        ΕΕ L 280 της 18.10.2016, σ. 28.
               
               
                  
                     (6)
                  
                        COM (2004) 728 τελικό – Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014 (ΕΕ C 153 της 21.5,2014, σ. 3).
               
               
                  
                     (7)
                  
                        ΕΕ L 347 της 11.12.2006, σ. 1.
               
               
                  
                     (8)
                  
                        Εκτελεστική απόφαση 2013/805/ΕΕ του Συμβουλίου, της 17ης Δεκεμβρίου 2013, με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 353 της 28.12.2013, σ. 51).
               
               
                  
                     (9)
                  
                        Εκτελεστική απόφαση (ΕΕ) 2016/1837 του Συμβουλίου, της 11ης Οκτωβρίου 2016, με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρων παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 280 της 18.10.2016, σ. 28).